b'\n_START_ARTICLE_\nNalut\n_START_PARAGRAPH_\nNalut ovat atlantinkongolaista nalun kielt\xc3\xa4 puhuva kansa Guinean luoteisrannikolla ja Guinea-Bissaun rajaseudulla._NEWLINE_Nalut ovat kultturiltaan l\xc3\xa4hell\xc3\xa4 bagoja, landumoja, kissej\xc3\xa4, limboja, temnej\xc3\xa4 ja bullomia. Susujen ja fulbejen levitt\xc3\xa4ytyminen ajoi heid\xc3\xa4t Atlantin rannikolle. 1500\xe2\x80\x931800-luvuilla nalut toimivat sis\xc3\xa4maan ja eurooppalaisten v\xc3\xa4lisen kaupan v\xc3\xa4litt\xc3\xa4jin\xc3\xa4. He olivat riippuvaisia Futa Djallonin muslimihallitsijoista. Nyky\xc3\xa4\xc3\xa4n nalut ovat sulautumassa susuihin._NEWLINE_Kansan p\xc3\xa4\xc3\xa4elinkeino on maanviljely. T\xc3\xa4rkeimm\xc3\xa4t viljelykasvit ovat riisi, bataatti, maniokki, maissi, vihannekset ja hedelm\xc3\xa4t. Myyt\xc3\xa4v\xc3\xa4ksi kasvatetaan kahvia, maap\xc3\xa4hkin\xc3\xa4\xc3\xa4 ja sokeriruokoa. Lis\xc3\xa4ksi ker\xc3\xa4ill\xc3\xa4\xc3\xa4n kookospalmun, \xc3\xb6ljypalmun ja koolapuiden hedelmi\xc3\xa4 sek\xc3\xa4 harjoitetaan kalastusta. Aikaisemmin valmistettiin merivedest\xc3\xa4 suolaa. Nalut ovat tunnettuja puusta veistetyist\xc3\xa4 suurikokoisista juhlanaamioistaan. Suurin osa harjoittaa perinteist\xc3\xa4 uskontoa, osa on muslimeja tai kristittyj\xc3\xa4._NEWLINE_Guinea-Bissaussa oli vuoden 2009 v\xc3\xa4est\xc3\xb6nlaskennan mukaan 13\xc2\xa0420 nalua (0,9\xc2\xa0% maan v\xc3\xa4es\xc3\xb6st\xc3\xa4). He asuvat etup\xc3\xa4\xc3\xa4ss\xc3\xa4 Cati\xc3\xb3n kaupungin ymp\xc3\xa4rist\xc3\xb6ss\xc3\xa4 Tombalin alueeella. Guineassa nalut asuvat p\xc3\xa4\xc3\xa4osin Rio Nunez ja Kogonjokien alajuoksuilla sek\xc3\xa4 Tristaosaarilla. 1980-luvulla heit\xc3\xa4 arvioitiin olleen maassa 10\xc2\xa0000 henke\xc3\xa4.'